b'\n_START_ARTICLE_\nFran\xc3\xa7oise Demulder\n_START_SECTION_\nBiografia\n_START_PARAGRAPH_\nNascuda el 9 de juny de 1947 a Par\xc3\xads, va rebre el sobrenom de "Fifi". Era filla d\'un enginyer electr\xc3\xb2nic.De f\xc3\xadsic atractiu i amb cabells bruns, primer va treballar com a model de moda abans de convertir-se en fot\xc3\xb2grafa al Vietnam._NEWLINE_Aquesta aventura la va portar a la professi\xc3\xb3 de fot\xc3\xb2grafa de guerra. Despr\xc3\xa9s d\'acabar la guerra del Vietnam, va passar tres anys treballant en diverses \xc3\xa0rees mundials de crisi, incloent Angola, L\xc3\xadban, Cambodja, El Salvador, Eti\xc3\xb2pia, Pakistan i Cuba. Va viure molt a l\'Orient Mitj\xc3\xa0, on va fer diversos reportatges sobre I\xc3\xa0ssir Arafat, amb qui va tenir relacions amistoses. Tamb\xc3\xa9 va participar en la cobertura de la guerra Iran-Iraq. Durant la guerra del Golf P\xc3\xa8rsic del 1991, va ser un dels pocs periodistes que van romandre a Bagdad sota els bombardejos. Fran\xc3\xa7oise Demulder va treballar per a les ag\xc3\xa8ncies de not\xc3\xadcies Gamma i Sipa Press i per a les famoses revistes estatunidenques Time, Life i Newsweek. La major part del seu treball est\xc3\xa0 dedicat a la viol\xc3\xa8ncia al m\xc3\xb3n, per\xc3\xb2 tamb\xc3\xa9 va participar en una sessi\xc3\xb3 fotogr\xc3\xa0fica dedicada als ping\xc3\xbcins a l\'Ant\xc3\xa0rtida._NEWLINE_Dues de les seves fotografies s\xc3\xb3n especialment conegudes:_NEWLINE_En la primera immortalitza un moment simb\xc3\xb2lic, quan un tanc de Vietnam del Nord destrossa les portes d\'entrada del palau presidencial a Saigon, durant la presa de la ciutat el 30 d\'abril de 1975. _NEWLINE_La segona, gr\xc3\xa0cies a la qual es va convertir en la primera guanyadora del World Press Photo, el premi m\xc3\xa9s prestigi\xc3\xb3s del fotoperiodisme, es va fer el 1976. La foto va ser nomenada la millor foto de l\'any. Es tracta d\'una fotografia en blanc i negre presa a Beirut el 18 de gener de 1976, que representa a una dona palestina implorant a un militant emmascarat, davant d\'una casa en flames durant la massacre de Karatina._NEWLINE_El 29 d\'octubre de 2003, una venda ben\xc3\xa8fica reunia 300 impressions de fot\xc3\xb2grafs internacionals. La venda va ser organitzada per la Galeria VU\' de Par\xc3\xads, i va reportar una suma de 171.000 \xe2\x82\xac destinada a ajudar la fotoperiodista francesa que estava molt malalta i sense seguretat social. En la subhasta, la foto de Demulder que havia guanyat el concurs World Press Photo, es va vendre per 11.000 \xe2\x82\xac a Yann Arthus-Bertrand._NEWLINE_Va quedar severament discapacitada per una paraplegia a causa de les seq\xc3\xbceles d\'un c\xc3\xa0ncer el 2003. Va morir a causa d\'un atac de cor el 3 de setembre de 2008 a Levallois-Perret.'